Olli Lounasmaa

Olli Viktor Lounasmaa (20. elokuuta 1930 Turku – 27. joulukuuta 2002 Goa, Intia) oli suomalainen fyysikko ja akateemikko.

Lounasmaa perusti Teknillisen korkeakoulun Kylmälaboratorion vuonna 1965 ja toimi vuoteen 1996 sen johtajana. Hänen johdollaan kylmälaboratoriossa tehtiin Helium-3:n suprajuoksevuuden todentaminen vuonna 1973 ja laboratorio sai mainetta ytimien magneettisen järjestäytymisen tutkimisessa sekä aivojen magnetoenkefalografiassa. Näiden tutkimusten sivutuotteena laboratorio teki useita kylmyyden maailmanennätyksiä. Lounasmaa palkittiin tieteellisestä työstään useilla palkinnoilla. Akateemikon arvonimen hän sai vuonna 1997. Lounasmaata pidetään Suomen kansainvälisesti tunnetuimpana fyysikkona.

Koulutus 
Lounasmaa suoritti filosofian kandidaatin tutkinnon Helsingin yliopistossa vuonna 1953 ja filosofian tohtorin tutkinnon Oxfordin yliopistossa vuonna 1958. Tämän jälkeen hän työskenteli Argonne National Laboratoryn tutkijana. Vuonna 1965 Lounasmaa nimitettiin Teknillisen korkeakoulun teknillisen fysiikan professoriksi.

Yksityiselämä 
Olli Lounasmaa oli Albert von Hellensin (1879–1950) tyttären Inki Lounasmaan (1905–1990) poika. Lounasmaa oli naimisissa Inkeri Lounasmaan kanssa, ja heillä on kaksi tytärtä: edunvalvontajohtaja Marja Lounasmaa ja neurologi Kiti Müller (s. 1954). Lounasmaa kuoli sydänkohtaukseen ollessaan lomamatkalla Goassa vaimonsa ja kahden lapsenlapsensa kanssa.

Palkintoja ja kunnianosoituksia 
 Fritz London Award (Yhdysvallat 1984)
 Forschungspreis, Alexander von Humboldt -säätiö (Saksa 1993)
 Kapitza gold medal (Venäjä 1994)
 Akateemikon arvonimi (Suomi 1997)
 Yhdysvaltain kansallisen tiedeakatemian jäsenyys
 Ruotsin kuninkaallisen tiedeakatemian ulkomainen jäsenyys
 Teknillisen korkeakoulun, Tampereen  Teknillisen korkeakoulun, sekä Helsingin yliopiston lääketieteellisen tiedekunnan ja Helsingin yliopiston filosofisen tiedekunnan kunniatohtori

Lähteet

Kirjallisuutta 
 Lounasmaa, Olli V.: Täällä ei näperrellä! Kylmäfyysikon kuumat paikat. Toimittanut Kiti Müller. Suomen tiedeseura 2008.

Aiheesta muualla
 Kotisivut.
 

Suomalaiset fyysikot
Teknillisen korkeakoulun professorit
Akateemikot (Suomi)
Vuonna 1930 syntyneet
Vuonna 2002 kuolleet
Suomalaiset professorit